**הצהרה בדבר הפסקת פעילות מיסיונרית נוצרית במדינת ישראל**

אנו, חברי קהילות יהודיות ברחבי העולם ומכל הקשת היהודית, החתומים מטה, מצהירים וקובעים:

**חלק א: העם היהודי בישראל:**

1. זכותו של העם היהודי החי בישראל, ערש הולדתה של האומה היהודית, לנקוט צעדים כדי להגן על הזהות היהודית המקובלת על הרוב ולהבטיח את ההמשכיות היהודית.

2. אנו מצפים כי מדינת ישראל תגן על זכותם של בני העם היהודי להזדהות כיהודים באופן חופשי בלי שיחידים או גופים לא-יהודיים ימתחו עליהם ביקורת, יתנכלו להם או ירדפו אותם.

3. היהדות אינה דת העוסקת במיסיון ועל כן אינה כופה את תרבותה, זהותה, אנשיה או התיאולוגיה שלה על עמים או דתות אחרים.

**חלק ב: הנצרות בישראל:**

1. אנו מבקשים לעודד ולשמר יחסים מכבדים וחיוביים עם כל פלגי הנצרות בארץ ישראל ומחוצה לה.

2. אנו מקבלים ומכבדים את ההבדלים התרבותיים, ההיסטוריים והתיאולוגיים בין נוצרים ליהודים.

3. אנו מכירים בחובתה של מדינת ישראל להגן על המקומות הקדושים לכל הדתות ולקבל בברכה ובכבוד מבקרים בני דתות ורקעים שונים.

4. אנו מעריכים את תמיכתם של כל הנוצרים בעם היהודי, בארצו ובמדינתו באמצעים מדיניים, חברתיים או כלכליים.

5. אנו מקבלים את תושבותם בישראל של נוצרים שאינם ילידי הארץ, אם זו הושגה באמצעים כשרים וחוקיים ועל-פי כוונת החוק.

**חלק ג: פעילות מיסיונרית בישראל:**

1. המרת דת המתמקדת ביהודים החיים בישראל על-ידי בני דתות, כתות ופלגים לא-יהודיים הינה מעשה בלתי מכבד ופרובוקטיבי. אנו מצפים כי הקהילה הנוצרית תהיה מודעת ורגישה להשפלה ולכאב שגורמות השתדלויות אלה להמרת דת לבני משפחה ולקהילה היהודית בכללותה.

2. בהצהרה זו משמשות המילים "מיסיון" ו"פעילות מיסיונרית" מילים נרדפות ל"הפצת הבשורה" (אוונגליזם), "המרת דת", "ניצור" או אמצעים אחרים להשפעה על יהודים לפנות לאמונה בישו.

3. טענתנו היא כי ניסיונות לפעילות מיסיונרית בקרב העם היהודי בישראל אינם קבילים בכל צורה שהיא ושקולים במקרים רבים למתקפות אנטישמיות.

4. אנו רואים במונח "יהודים משיחיים" מונח מקביל למאמינים בנצרות על צורותיה ופלגיה השונים.

5. מספר לא-מבוטל של נוצרים "מפיצי בשורה" (אוונגליסטים) השתמשו וממשיכים להשתמש במגוון שיטות ערמומיות כדי לפתות ולמשוך אוכלוסיות פגיעות בישראל לאמונה הסובבת סביב ישו. בין הטקטיקות הננקטות:

* ניכוס לא-כשר של סמלים, פריטי לבוש, מינוח תרבותי ולשוני יהודיים;
* עיוותים של התנ"ך העברי ושל הטקסטים המסורתיים;
* שימוש בנומנקולטורה יהודית בארגוניהם ובקבוצותיהם במטרה להסתיר את כוונתם האמיתית;
* מצג שווא של זהותם וכוונתם בעת כינון בריתות, הן במגזר הפרטי והן במגזר הציבורי.

**צעדים מעשיים לקראת פתרון:**

1. אנו מצפים להפסקת הפעילות המיסיונרית הנוצרית בישראל על כל צורותיה, כולל הפצת הבשורה, ניצור, המרת דת, מתן עדות, יישוג או בניית גשרים שמטרתה או תוצאתה היא משיכת יהודים לעבר אמונות שישו במרכזן.

2. אנו עומדים על כך שהזרם האוונגליסטי והזרמים הנוצריים האחרים הפעילים בישראל יתחייבו רשמית להפסיק את הפעילות המיסיונרית בקרב יהודים.

3. אנו מבקשים ממנהיגים ומארגונים יהודיים לסייע במניעת כל צורה או ניסיון להמיר את דתם של יהודים בישראל ובתפוצות.

4. ננקוט צעדים כדי להגדיר מחדש, משפטית, מדינית וחברתית, את המונח "חופש דת" כך שלא יכלול את החופש לפעילות מיסיונרית, וכדי לבחון מחדש את יעילות החוק הקיים נגד מיסיון.

5. אנו מצפים מגופי אכיפת החוק והממשל בישראל לבחון מחדש ולאכוף את כל התקנות והחוקים העוסקים בכניסה לישראל, כולל זיוף טענות לשורשים יהודיים על-פי חוק השבות או כוונה לעסוק במיסיון, ולאכוף את השבתם לארצם של כל מי שהציג באופן כוזב את זהותו או השתייכותו היהודית.

6. אנו רואים חשיבות רבה בקיום פעילות הסברה בכל הקהילות בישראל שמטרתה לעורר מודעות לאג'נדות ופעילויות מיסיונריות ולקדם זהות יהודית, בפרט בקרב אוכלוסיות מנוכרות.

7. אנו מבקשים ממנהיגים חברתיים, קהילתיים, דתיים, עסקיים, ומדיניים ומארגונים ציבוריים ופרטיים לאשר את מחוייבותם להקמת גבולות מכבדים בין גופים מיסיונריים לבין העם בישראל כפי שעולה מהצהרה זו.

על החתום (חתימה ושם בכתב יד, ושם הארגון, אם ישנו):